Temeljem članka 48. Zakona o lokalnoj i područnoj (regionalnoj) samoupravi (“Narodne novine”, broj 33/01, 60/01, 129/05, 109/07, 125/08, 36/09, 150/11, 144/12 i 19/13) i članka 44. Statuta Općine Staro Petrovo Selo ("Službeni glasnik Općine Staro Petrovo Selo" br.03/09, 01/13), Općinski načelnik Općine Staro Petrovo Selo donosi

**PRAVILNIK**

**o financiranju udruga iz proračuna Općine Staro Petrovo Selo**

**OPĆE ODREDBE**

**Članak 1.**

Ovim se Pravilnikom utvrđuju uvjeti, mjerila i postupci za dodjelu i korištenje sredstava proračuna Općine Staro Petrovo Selo udrugama u cilju provedbe aktivnosti od interesa za opće dobro.

Iz Proračuna Općine Staro Petrovo Selo neće se financirati aktivnosti udruga koje se sukladno posebnom zakonu i drugim pozitivnim propisima smatraju gospodarskom djelatnošću udruga.

**Članak 2.**

  Aktivnost od interesa za opće dobro u smislu ovog Pravilnika je aktivnost koja doprinosi zadovoljenju potreba i podizanju kvalitete života građana Općine Staro Petrovo Selo u područjima promicanja ljudskih prava, branitelja iz Domovinskog rata i njihovih obitelji, poljoprivrede i lovstva, brige o djeci, brige o starijim, bolesnim i nemoćnim osobama, sporta i rekreacije, kulture, kulturno umjetničkog amaterizma, unapređenja života na selu te promicanja i očuvanja tradicijskih vrijednosti i običaja.

**Članak 3.**

  Financiranje udruga provodi se na temelju javnog poziva.

Bez objavljivanja javnog poziva financijska sredstva dodjeljuju se izravno samo:

-   kada se dodjeljuju udruzi kojoj su zakonom, drugim propisom ili aktom dodijeljene određene javne ovlasti;

-   kada se jednokratno dodjeljuju financijska sredstva u iznosu do 1.000,00 kuna, a ukupan iznos tako dodijeljenih sredstava ne prelazi 5% svih sredstava planiranih u proračunu za financiranje svih udruga.

U slučajevima iz stavka 2. ovoga članka, Odluku o dodjeljivanju sredstava donosi općinski načelnik.

**Članak 4.**

 Općinski načelnik odlučuje o raspisivanju i objavi javnog poziva.

Javni poziv s cjelokupnom natječajnom dokumentacijom objavljuje se na internetskoj stranici Općine Staro Petrovo Selo i na oglasnoj ploči općinske uprave.

**JAVNI POZIV**

 **Članak 5.**

Tekst javnog poziva za dodjelu financijskih sredstava (u daljnjem tekstu: Javni poziv) sadrži:

-    predmet i trajanje javnog poziva;

-    uvjete koje moraju ispunjavati podnositelji prijava;

-    dokumentaciju koju je potrebno priložiti uz prijavu;

-    postupak podnošenja prijave;

-    mjerila za ocjenjivanje prijava;

- po potrebi i druge podatke.

**Članak 6.**

Podnositelji prijave moraju zadovoljavati sljedeće uvjete:

-   udruga mora biti upisana u Registar udruga, odnosno drugi odgovarajući registar i imati registrirano sjedište u Općini Staro Petrovo Selo;

-   udruga mora biti upisana u Registar neprofitnih organizacija;

- korisnici programa/projekta moraju biti građani Općine Staro Petrovo Selo;

-   udruga mora uredno ispunjavati obveze iz svih prethodno sklopljenih ugovora o financiranju iz proračuna Općine Staro Petrovo Selo;

- udruga nema dugovanja s osnove javnih davanja;

-   protiv udruge odnosno osobe ovlaštene za zastupanje udruge ne vodi se kazneni postupak i nije pravomoćno osuđena za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljem tekstu: Uredba).

Dokaze iz stavka 1. alineja 1. i 2. ovoga članka pribavlja Jedinstveni upravni odjel iz elektroničkih baza podataka.

**Članak 7.**

Uz prijavu se prilaže sljedeća dokumentacija:

1. uvjerenje o nekažnjavanju odgovorne osobe udruge ne starije od šest mjeseci od dana objave javnog poziva;

2.  financijski izvještaj udruge - Izvještaj o prihodima i rashodima, Bilanca i Bilješke uz financijske izvještaje (obveznici dvojnog knjigovodstva) odnosno Godišnji financijski izvještaj o primicima i izdacima (obveznici jednostavnog knjigovodstva) za prethodnu godinu

3. potvrda Porezne uprave o podmirenju obveza javnih davanja (nepostojanju javnog duga) ne starija od 3 mjeseca do dana raspisivanja natječaja

4. izvještaj o potrošnji proračunskih sredstava za ugovore iz prethodne proračunske godine;

5.  opis programa/projekta za koje se traže sredstva;

6.  proračun programa/projekta

7. izjava o nepostojanju dvostrukog financiranja

 8. preslika ovjerenog statuta udruge

 9. izvadak iz Registra udruga i Registra neprofitnih organizacija

**Članak 8.**

  Prijava  s propisanom dokumentacijom podnosi se Povjerenstvu za provedbu javnog poziva i ocjenjivanja programa/projekta koje provode udruge, u zatvorenoj omotnici, s naznakom "Ne otvaraj - za Javni poziv za udruge" preporučeno poštom ili u pisarnici Jedinstvenog upravnog odjela.

Rok za podnošenje prijave je 30 dana od dana objave javnog poziva.

**Članak 9.**

Povjerenstvo za provedbu javnog poziva i ocjenjivanja programa/projekta koje provode udruge, imenuje Općinski načelnik.

Povjerenstvo ima predsjednika Povjerenstva i četiri člana.

**Članak 10.**

  Zadaće Povjerenstva su:

- predlaganje prioriteta, uvjeta, kriterija i programskih područja natječaja

- izrada prijedloga natječajne dokumentacije

- praćenje tijeka javnog objavljivanja i provedbe natječaja

-     otvaranje i pregled prijava i utvrđivanje ispunjavanja propisanih uvjeta javnog poziva (administrativna kontrola prijava),

-     razmatranje i ocjenjivanje prijava te predlaganje iznosa sredstava za financiranje programa/projekta;

-   izrada prijedloga odluke o odobravanju/neodobravanju financijskih sredstva

- praćenje provedbe projekata te pripremanje izvještaja o provedbi i rezultatima natječaja.

**Članak 11.**

  Prijedlog odluke o odobravanju/neodobravanju financijskih sredstava Povjerenstvo objavljuje na internetskoj stranici Općine Staro Petrovo Selo i oglasnoj ploči Općine.

**Članak 12.**

Na prijedlog odluke o odobravanju/neodobravanju financijskih sredstava udruge imaju pravo prigovora.

Prigovor se može podnijeti samo zbog povrede postupka odobravanja financijskih sredstava utvrđenog ovim Pravilnikom.

  Prigovor se podnosi općinskom načelniku u roku od 8 dana od dana objave prijedloga odluke o odobravanju/neodobravanju financijskih sredstava.

Rok za donošenje odluke po prigovoru je osam dana od dana primitka prigovora.

**Članak 13.**

  Konačnu odluku o odobravaju financijska sredstva donosi općinski načelnik.

**OCJENJIVANJE PRIJAVA**

**Članak 14.**

  Prijave koje ispunjavaju propisane uvjete javnog poziva ocjenjuju se prema sljedećim kriterijima:

* doprinosu prijavljenog programa/projekta afirmaciji Općine Staro Petrovo Selo;
* neposrednoj društvenoj koristi programa/projekta;
* doprinosu programa/projekta razvoju i promicanju vrijednosti civilnog društva na području Općine Staro Petrovo Selo;
* broju sudionika u provedbi programa/projekta;
* stupanju inovativnosti programa/projekta;
* sposobnosti prijavitelja da provede program/projekt;
* dosadašnjim rezultatima u provedbi programa/projekata.

Svaki kriterij utvrđen u članku 14. ovog Pravilnika ocjenjuje se ocjenom od 1 do 5. Maksimalni broj bodova po prijavljenom programu/projektu je 40.

Prijava koja u postupku ocjenjivanja ne ostvari najmanje 15 bodova ne može ostvariti pravo na financiranje prijavljenog programa/projekta.

**UGOVOR O FINANCIRANJU**

**Članak 15.**

S udrugama kojima su odobrena financijska sredstva Općina Staro Petrovo Selo će potpisati ugovor o financiranju najkasnije 30 dana od dana donošenja odluke o financiranju.

U slučaju da je odobreno samo djelomično financiranje programa/projekta, prije potpisivanja ugovora udruga je obvezna izmijeniti stavke proračuna programa/projekta i aktivnosti u opisnom dijelu programa/projekta. Tako izmijenjeni proračun i aktivnosti u opisnom dijelu programa/projekta postaju sastavni dio ugovora.

**Članak 16.**

  Postupak ugovaranja, opći uvjeti koji se odnose na ugovore o dodjeli financijskih sredstava udrugama iz javnih izvora za program ili projekt te posebni dio ugovora uredit će se u skladu s odredbama Uredbe.

**Članak 17.**

Općina će, s ciljem poštovanja načela transparentnosti trošenja proračunskog novca i mjerenja vrijednosti povrata za uložena sredstva, pratiti provedbu financiranih programa/ projekata udruga sukladno Zakonu o udrugama, Zakonu o fiskalnoj odgovornosti, Zakonu o financijskom poslovanju i računovodstvu neprofitnih organizacija, Uredbi, ovom Pravilniku i drugim propisima.

**Članak 18.**

Praćenje će se vršiti na dva načina: odobravanjem opisnih i financijskih izvješća korisnika sredstava te kontrolom "na licu mjesta" od strane odgovorne osobe Općine, u dogovoru s korisnikom sredstava.

**Članak 19.**

  Izvješća se podnose na za to definiranim obrascima.

U financijskom izvješću navode se cjelokupni troškovi programa/projekta, neovisno o tome iz kojeg su izvora financirani. Obvezno se dostavljaju i dokazi o nastanku troška podmirenog iz sredstava Općine (preslike faktura, ugovora o djelu ili ugovora o autorskom honoraru s obračunima istih) te dokazi o plaćanju istih (preslik naloga o prijenosu ili izvoda sa žiro računa).

**PRIHVATLJIVOST TROŠKOVA**

**Članak 20.**

Odobrena financijska sredstva financijske potpore korisnik je dužan utrošiti isključivo za realizaciju programa/projekta utvrđenog proračunom i ugovorom.

Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa utvrđenog ugovorom.

**Članak 21.**

  Prihvatljivi troškovi su troškovi koje je imao korisnik financiranja, a koji ispunjavaju sve sljedeće kriterije:

-    nastali su za vrijeme razdoblja provedbe programa/projekta u skladu s ugovorom;

-    moraju biti navedeni u ukupnom predviđenom proračunu projekta/programa;

-    nužni su za provođenje programa ili projekta koji je predmetom dodjele financijskih sredstava;

-    mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija;

-    trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost.

**Članak 22.**

Opravdanim se smatraju sljedeći izravni troškovi udruge:

-     naknade (honorari), putni troškovi i troškovi dnevnica za osobe koje sudjeluju u projektu/programu, pod uvjetom da su u skladu s pravilima o visini iznosa za takve naknade za korisnike koji se financiraju iz sredstava državnog proračuna;

-     troškovi kupnje ili iznajmljivanja opreme i materijala (novih ili rabljenih) namijenjenih isključivo za program/projekt, te troškovi usluga pod uvjetom da su u skladu s tržišnim cijenama;

-     troškovi potrošne robe.

**Članak 23.**

  Neprihvatljivim troškovima projekta ili programa smatraju se:

-    dugovi i stavke za pokrivanje gubitaka ili dugova;

-    dospjele kamate;

-    stavke koje se već financiraju iz javnih izvora;

-    troškovi reprezentacije, hrane i alkoholnih pića.

**VRIJEME TRAJANJA FINANCIRANJA**

**Članak 24.**

  Sva financijska sredstva koja Općina dodjeljuje putem javnog poziva odnose se na aktivnosti koje će se provoditi u kalendarskoj godini za koju se poziv raspisuje.

**OBVEZA DOKUMENTIRANJA PROJEKTNIH AKTIVNOSTI, KONAČAN IZNOS FINANCIRANJA I POVRAT SREDSTAVA**

**Članak 25.**

  Korisnik financiranja je u obvezi voditi precizne i redovite račune vezane uz provođenje projekta/programa koristeći odgovarajuće računovodstvene sustave sukladno propisima o računovodstvu neprofitnih organizacija.

Računi i troškovi vezani uz projekt/program moraju biti lako prepoznatljivi i provjerljivi. To se može ostvariti korištenjem odvojenih računa za dani projekt ili program ili osigurati da se troškovi vezani uz projekt/program mogu lako identificirati i pratiti do i unutar računovodstvenih i knjigovodstvenih sustava udruge.

**Članak 26.**

  Korisnik financiranja je obvezan omogućiti davatelju financijskih sredstava, inspektorima proračunskog nadzora Ministarstva financija i svim vanjskim revizorima koji vrše provjere sukladno Uredbi, da ispitivanjem dokumenata ili putem kontrola na licu mjesta provjere provođenje projekta/programa i po potrebi izvrše reviziju na temelju prateće dokumentacije za račune, računovodstvene dokumente i sve ostale dokumente relevantne za financiranje projekta/programa, i u razdoblju od sedam godina nakon završne isplate.

**Članak 27.**

  Pored izvještaja navedenih u ovom Pravilniku, dokumenti koje je korisnik financiranja dužan dati na raspolaganje u slučaju nadzora uključuju:

-    popis članova i podatke o uplaćenim članarinama;

-    računovodstvenu evidenciju (kompjuterski ili ručno obrađenu) iz računovodstvenog sustava udruge, poput glavne knjige, pomoćnih knjiga, platnih lista, popisa imovine i obveza i drugih relevantnih računovodstvenih podataka;

-    dokaze o obvezama poput ugovora i drugih obvezujućih dokumenata;

-    dokaze o isporučenim uslugama, poput narudžbenica, prijevoznih karata, itd.;

-    dokaze o primitku roba, poput potvrda o isporučenoj robi dobavljača;

-    dokaze o kupnji, poput računa i priznanica;

-    dokaze o uplatama poput bankovnih izvoda, potvrda o skidanju sredstava s računa;

-    za troškove goriva sažeti prikaz prijeđene kilometraže, prosječnu potrošnju goriva korištenih vozila, troškove goriva i održavanja.

**Članak 28.**

  Konačan iznos sredstava koji Općina treba isplatiti korisniku financiranja ne može biti veći od najvišeg iznosa bespovratnih sredstava navedenih u ugovoru čak i ako ukupan zbroj opravdanih troškova premaši procijenjeni ukupan proračun naveden u obrascu proračuna programa/projekta.

Ako se projekt/program ne provodi ili se provodi neadekvatno, djelomično ili s odlaganjem, Općina će smanjiti prvobitno predviđena bespovratna sredstva u skladu sa stvarnim provođenjem projekta/programa pod uvjetima sadržanim u ugovoru.

**Članak 29.**

Općina će od korisnika financiranja u pisanom obliku zatražiti povrat sredstava za provedbu odobrenog programa ili projekta u slučaju kada utvrdi da korisnik financiranja:

-    nije realizirao program ili projekt utvrđen proračunom i ugovorom,

-    nije utrošio sva odobrena sredstva,

-    sredstva nije koristio namjenski,

-    iz neopravdanih razloga nije podnio izvješće u propisanom roku.

**Članak 30.**

  Korisnik financiranja će Općini, najkasnije u roku od 45 dana od primitka zahtjeva, vratiti sva neutrošena sredstva i nenamjenski utrošena sredstva.

**Članak 31.**

  U slučaju kada korisnik financiranja ne vrati sredstava Općini, prijave tog korisnika na javni poziv u narednom razdoblju neće se uzeti u razmatranje, a što će biti istaknuto u javnom pozivu.

**ZAVRŠNE ODREDBE**

**Članak 32.**

Korisnik financiranja ne smije sudjelovati u izbornoj ili drugoj promidžbi političke stranke, koalicije ili kandidata, davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ugovora.

**Članak 33.**

  Ovaj Pravilnik stupa na snagu osmoga dana od dana objave u “Službenom glasniku Općine Staro Petrovo Selo“.

KLASA: 007-02/16-01/01

URBROJ: 2178/23-01-16-1

STARO PETROVO SELO, 01.02.2016.god.

OPĆINSKI NAČELNIK

 Željko Kočijašević